(พิธีกร) (เดวิด แอทเทนโบโรห์)
แน่นอนว่าหนึ่งในสัตว์มหัศจรรย์ที่สุด ซึ่งเคยเดินบนผืนโลก
และหนึ่งในตัวที่โด่งดังที่สุดคือ ไดโนเสาร์พันธุ์หนึ่ง
ไทรันโนซอรัส เร็กซ์
สัตว์ซึ่งจุดประกายจินตนาการให้เราทุกคน
มันเป็นสัตว์แบบไหนกัน
หน้าตาของมันเป็นอย่างไร มันใช้ชีวิตอย่างไร
ตอนนี้ งานวิจัยค้นคว้าทางวิทยาศาสตร์ สามารถตอบคำถามนั้นได้แล้ว
และไม่เพียงแต่ตอบคำถามเรื่องที. เร็กซ์
แต่รวมไปถึงสัตว์สายพันธุ์อื่นๆ ซึ่งอยู่ร่วมโลกในยุคเดียวกับมัน
และเทคโนโลยีในการสร้างภาพล้ำสมัย ช่วยให้เราคืนชีวิตให้ทุกสิ่งได้
ดาวโลกของเรา เมื่อ 66 ล้านปีก่อน
ท้องฟ้าเต็มไปด้วยยักษ์บินได้
ในทะเลก็มีสัตว์เลื้อยคลานมหึมา คอยลาดตระเวนห้วงทะเลลึก
บนแผ่นดิน ไดโนเสาร์ทุกสายพันธุ์
ต่างกำลังดิ้นรนเพื่อเอาชีวิตรอด
ตอนนี้เรามีความรู้เพิ่มขึ้นมาก เกี่ยวกับโลกซึ่งครองโดยไดโนเสาร์
และนี่คือเรื่องราวเหล่านั้น
(ชายฝั่ง)
ชายฝั่งทางใต้ของทะเลสาบขนาดยักษ์
ที่แยกทวีปอเมริกาเหนือเป็นสองฝั่ง
และรอยเท้าของสุดยอดนักล่าบนบก
ไทรันโนซอรัส เร็กซ์ตัวหนึ่งกำลังว่ายน้ำเล่น
กระดูกกลวงที่มีอากาศอยู่ในนั้น พร้อมกับขาหลังทรงพลัง
ทำให้ที. เร็กซ์ว่ายน้ำได้เก่งมาก
นี่เป็นตัวผู้เต็มวัยพร้อมกับครอบครัววัยใส
ลูกๆ เพิ่งจะโตพอที่จะเดินทางกับมัน
สู่หนึ่งในเกาะมากมายที่เรียงรายตามชายฝั่ง
ถึงจะเป็นการว่ายข้ามฝั่งแค่ใกล้ๆ แต่ก็ยังเป็นการเดินทางอันตราย
โมซาซอร์
ไดโนเสาร์น้ำขนาดยักษ์ ซึ่งใหญ่กว่าไทรันโนซอร์ถึงสองเท่า
หนักมากกว่า 15 ตัน
มันคือนักล่าตัวใหญ่ที่สุดในโลกนี้
ปกติแล้วเมนูอาหารของโมซาซอร์จะมีแค่เต่า
แต่ไดโนเสาร์ฝูงนี้ก็ดูเป็นของว่างที่น่ากิน
ที. เร็กซ์ที่โตแล้ว แม้จะอยู่ในน้ำ
แต่ก็ยังต่อสู้ป้องกันตัวเองได้ดี
แต่พวกเด็กๆ ต้องอยู่ใกล้พ่อเข้าไว้
ไทรันโนซอรัส เร็กซ์ มักจะเสียลูกอย่างน้อยสองในสาม
จากที่ฟักออกจากไข่ประมาณ 15 ตัว ในช่วงเวลาปีแรกของชีวิตลูก
ตอนนี้เหลือแค่สี่ตัวแล้ว
เกาะนี้ให้ทั้งความปลอดภัยและอาหารอุดมสมบูรณ์
เต่าโบราณยักษ์ขนาดสองตันขึ้นมาวางไข่ที่นี่
แต่ตัวนี้ต่างหากที่ทำให้พวกมันว่ายมาแต่ต้น
มันตายไปแล้ว และเจ้าไทรันโนซอรัสก็ได้กลิ่นศพที่เริ่มเน่า
ถ้าเพียงแต่จะพลิกกัดท้องเต่าได้
จะได้เนื้อสัตว์กินได้ง่ายๆ กว่า 900 กิโล
ที. เร็กซ์มีขากรรไกรทรงพลังที่สุด ในโลกธรรมชาติ
แรงกัดแต่ละครั้งหนักมากกว่าห้าตัน
ลูกๆ ก็อยากขอชิมบ้าง แต่พ่อยังไม่ยอมแบ่ง
ถึงเวลาที่ไดโนเสาร์วัยใสจะต้องหัดล่าเอง
แต่ที่หาดนี้ก็ดูไม่ค่อยมีอะไรให้กิน
แต่ยิ่งใกล้ค่ำ สถานการณ์ก็เริ่มเปลี่ยน
ลูกเต่าเริ่มฟักจากไข่ในทราย และกำลังรีบคลานเดียะไปลงทะเล
ที. เร็กซ์วัยใสเหล่านี้ถูกพามายังจุดที่ พวกมันจะฝึกทักษะได้ดีที่สุด
เต่าที่เพิ่งออกจากไข่มีขนาดเหมาะที่สุด ให้มือใหม่ได้หัดล่า
นักล่าทุกตัวก็ควรจะมีความอยากรู้อยากเห็น
แต่ยังต้องเรียนอีกมากนะหนู
และที่นี่มีอาหารมากพอ ที่จะให้ทั้งพ่อและลูกๆ ได้อิ่มกัน
และถ้าลองวิธีไหนก็ไม่สำเร็จ
ก็ยังมีมื้อค่ำของคนอื่นให้ขโมยกินได้เสมอ
ทั่วทั้งโลก
ทะเลชายฝั่งน้ำตื้นปกคลุมพื้นที่ทั้งหมด กว่า 40 ล้านตารางกิโลเมตร
พื้นที่ใหญ่กว่าทวีปที่ใหญ่ที่สุดมากทีเดียว
เมื่อเอาขนาดมารวมกับความอุดมสมบูรณ์ในน้ำ
ทำให้ที่นั่นเป็นแหล่งอาศัยที่สำคัญมาก
ที่ใดก็ตามซึ่งแผ่นดินมาบรรจบกับทะเล
จะมีสารอาหารผุดขึ้นจากทะเลลึก เป็นเชื้อเพลิงหล่อเลี้ยงชีวิตต่างๆ นานา
อาหารจะอุดมสมบูรณ์เป็นพิเศษ ในมหาสมุทรแอตแลนติกเหนือ
ซึ่งปลาเล็กฝูงมหึมาจะว่ายใกล้ฝั่ง
สัตว์ชนิดหนึ่งจะรุ่งเรืองในที่แบบนั้น จนกระทั่งมารวมตัวกันเป็นฝูงใหญ่
สัตว์เลื้อยคลานบินได้ เทอโรซอร์
ณ ชายหาดแอฟริกาเหนือแห่งนี้ มีเทอโรซอร์อยู่กันถึงเจ็ดสปีชีส์
พวกมันจะมาหากิน มาพัก และเลี้ยงลูกให้เติบโต
เทธีเดรโกปรับตัว เข้ากับการอยู่บนพื้นดินได้นานๆ
และไม่เพียงแต่ทำรังบนหาด แต่อยู่คุ้มครองลูกต่อด้วย
และพวกเด็กๆ ก็ต้องการการคุ้มครองจริงๆ
จะงอยปากคมกริบของฟอสปาโตเดรโก
นักล่าสูง 2.75 เมตร ที่เดินตรวจตราไปทั่วบริเวณฝูงสัตว์
คอยหาโอกาสที่จะกินตัวอ่อนที่ไม่มีใครคอยดูแล
แต่เทอโรซอร์บางชนิด ไม่อาจปรับตัวมาอยู่บนพื้นดินได้ดีขนาดนั้น
พวกมันจะมีกลยุทธ์การทำรังต่างจากพันธุ์อื่น
มันจะทำรังในจุดที่พวกนักล่าจะไม่ค่อยสนใจ
หน้าผาโดดแบบนี้เป็นที่เหมาะที่สุด
ไข่เทอโรซอร์หุ้มด้วยหนังชื้น และมักจะแห้งเกินไปได้ง่ายๆ
ตอนทำรังจึงต้องหาอะไรคลุมไว้เสมอ
ใต้กองสาหร่ายนี้ มีเจ้าตัวน้อยกำลังจะตื่นสู่โลก
เจ้าอัลซิโอนีจิ๋วเพิ่งฟักจากไข่ ขนาดตัวสูงเพียงไม่กี่เซนติเมตร
และน้ำหนักไม่เกิน 60 กรัม
แม่ของมันวางไข่ไว้ตั้งแต่ประมาณสองเดือนก่อน
เสียงที่มันเรียกหากัน ทำให้ออกจากไข่พร้อมๆ กัน
รวมกันเราอยู่
สัญชาตญาณแรกของพวกมันคือ ต้องปีนขึ้นที่สูง
ตัวอ่อนที่เพิ่งฟักไข่จากรังเป็นร้อยๆ มารวมตัวกันอยู่ที่ยอดผา
เพื่อจะเตรียมบินครั้งแรกในชีวิต
แต่ปีกของพวกมันยังไม่ได้รูป
กระดูกของข้อนิ้วยาวซึ่งจะ เป็นโครงของเนื้อเยื่อปีก
ต้องยืดให้ตรงและเข้าล็อกด้วยกันก่อน แล้วนั่นก็ต้องรอหลายชั่วโมง
แต่พวกมันก็อยู่ตรงนี้ได้ไม่นาน
กระดูกของมันเบามาก เป็นอากาศไปถึง 90%
นั่นทำให้ไม่ต้องพยายามมากมาย ก็บินได้ง่ายๆ
ถึงอย่างนั้น ก็ยังจำเป็นต้องซ้อมบินก่อน
พวกมันมีโอกาสครั้งเดียวที่จะบินให้ได้
เมื่อถึงเวลาต้องบินจริง
ที่ขอบผาจะทำให้เกิดกระแสลมช้อน ซึ่งจะช่วยยกตัวไปได้
ดังนั้นการมารวมตัวกันเผชิญสายลมแรงจึงคุ้มค่า
มุ่งหน้าสู่แผ่นดินใหญ่
แต่เหมือนไม่มีตัวไหนพร้อมจะเสี่ยงก่อน
จนกระทั่งในที่สุด ก็มีวัยรุ่นกล้าเปิดและนำให้ทุกตัวกางปีกบินไป
พวกมันไม่ได้มุ่งหน้าไปยังหาด ที่มีฝูงตัวอื่นๆ รวมกันอยู่
พวกมันต้องบินไปยังป่าหมอกที่อยู่ไกลออกไป
บาร์บาไรแดชทีลัส
เทอโรซอร์นักล่าทรงพลังซึ่งปกติจับปลากิน
แต่เจ้าตัวน้อยพวกนี้ก็ยั่วยวนใจไม่อาจพลาด
วิธีหนึ่งที่จะเลี่ยงผู้ล่าได้ คือแค่พับปีกพุ่งตัวลงมาจากฟ้า
แต่ยิ่งบินต่ำ กว่าจะไปถึงป่าจะยิ่งยาก
การตกลงมาที่หาดวางไข่
ไม่ใช่ที่ซึ่งลูกเทอโรซอร์เพิ่งฟักไข่ควรอยู่ลำพัง
ผู้โชคดีที่รอดชีวิตจากเทอโรซอร์เพิ่งฟักกลุ่มแรก…
ยังมุ่งหน้าไปยังทิศทางที่ถูกต้อง
ถึงที่พักปลอดภัยเสียที
ในจำนวนตัวอ่อนที่บินออกมาจากหน้าผา มีจำนวนน้อยมากที่มาได้ไกลถึงขนาดนี้
แต่สำหรับพวกมัน
ป่านี้จะมอบความคุ้มครองและอาหารทุกอย่าง ที่เทอโรซอร์วัยใสจะต้องการ
ในอีกห้าปีข้างหน้า ที่นี่จะเป็นบ้านของมัน
จากนั้นมันจะตัวโตพอ จะไปรวมฝูงกับพวกตัวเต็มวัย
และจับปลาในมหาสมุทรกว้างไกล
สัตว์น้ำบางชนิดที่ใช้เวลาทั้งชีวิตหาปลาในทะเล
ก็ต้องแวะเข้ามาชายฝั่งบ้างเป็นครั้งคราว เพื่อจุดประสงค์เฉพาะกิจ
ในน่านน้ำของทวีปซีแลนเดียซึ่งจมไปแล้ว
การเดินทางยาวนานกำลังจะจบลง
เจ้าพวกนี้คือทัวแรงกิซอร์
สัตว์เลื้อยคลานน้ำขนาดยักษ์ ลำตัวยาวเกือบ 10 เมตร
เจ้าตัวเมียนี้มีลูกน้อยอายุประมาณหกเดือนมาด้วย
อย่างมาก มันจะมีลูกได้ครั้งละตัวเดียว ทุกๆ ประมาณสองปี
ถือเป็นการลงทุนครั้งสำคัญ
และเป็นสิ่งที่ทำให้สายสัมพันธ์ ระหว่างแม่กับลูกอ่อนมีความสำคัญมาก
มันพาลูกน้อยเดินทางไกล มายังอ่าวแห่งนี้โดยเฉพาะ
แล้วทั้งสองก็ไม่ได้อยู่กันตามลำพัง
ทัวแรงกิซอร์จากทั่วมหาสมุทรแปซิฟิกใต้ จะมารวมตัวกันที่นี่
ตัวผู้ก็มาเหมือนกันเพื่อแสดงตัวหาคู่
แต่สิ่งสำคัญที่สุดสำหรับตัวเมียในตอนนี้ ยังไม่ใช่การหาคู่
อ่าวนี้มีสิ่งซึ่งที่อื่นแทบหาให้ไม่ได้
กรวดหินซึ่งเรียบ แข็ง และกลมเป็นพิเศษ
หินเหล่านี้กร่อนเพราะโดนกระแสในแม่น้ำมา แต่มันเป็นของหายาก
เว้นแต่ที่นี่ ที่ก้นสระใต้น้ำตกพอดี
จึงมีหินแบบนั้นมากมาย
จนทัวแรงกิซอร์เลือกได้ตามใจ
แล้วพวกมันก็ทำเรื่องน่าสนใจทีเดียว
มันกลืนหินเหล่านั้นเข้าไป
มันจำเป็นต้องใช้หินแทนทั้งอับเฉาถ่วงน้ำหนัก และเป็นหินในกึ๋น
หินช่วยย่อยซึ่งจะคงอยู่ในท้องพวกมัน
และช่วยบดอาหารที่เคี้ยวไม่ละเอียด
ในชีวิตของตัวลูก
การต้องหัดกลืนหินครั้งแรกไม่ใช่เรื่องง่าย
ต้องใช้การฝึกฝนไม่น้อยทีเดียว
แต่นั่นก็เปิดโอกาสให้ตัวแม่ ไปหาคู่ที่เหมาะสมในหมู่ตัวผู้
ในที่สุด ตัวลูกก็ทำได้สำเร็จ
จากนี้มันจะกลืนหินให้มากที่สุดเท่าที่ทำได้
และเมื่อโตขึ้น มันจะกลับมากินอีกเรื่อยๆ
ถึงเวลาที่ทั้งครอบครัวจะออกจากชายฝั่ง
มุ่งหน้าออกไปหาอาหารในทะเลแล้ว
สำหรับเจ้าทัวแรงกิซอร์น้อย
นั่นเป็นก้าวสำคัญบนเส้นทางสู่ความเป็นผู้ใหญ่
ทางตอนใต้ของยุโรป
ที่มหาสมุทรแอตแลนติกมาบรรจบกับ ทะเลเทธีส
น่าจะเป็นจุดที่เกิดสิ่งมีชีวิตชายฝั่ง ที่หลากหลายที่สุด
ระดับน้ำทะเลที่สูงขึ้นแปลว่า มีเกาะจมจำนวนมาก
ที่ปกคลุมด้วยฟองน้ำ หอยและปะการัง
ปะการังฉวยโอกาสจากแสงอาทิตย์ ที่ส่องลงมาในแถบน้ำตื้น
และผูกพันธมิตรกับสาหร่ายทะเล ที่เติบโตอยู่ในเนื้อเยื่อของพวกมันเอง
พวกมันจะกวาดเก็บอณูจิ๋วของสารอาหาร ที่ลอยอยู่ในกระแสมหาสมุทร
สิ่งมีชีวิตใต้ทะเลจำนวนมหาศาลนี้ เกาะอยู่ทั่วหินทั้งก้อน
แต่ดูแล้วเหมือนมีหินก้อนหนึ่ง ที่ว่างเปล่าจนน่าประหลาดใจ
เลยจากตรงนั้นไปคือผาชันใต้น้ำ นำไปสู่ห้วงทะเลลึก
ซึ่งเป็นบ้านของนักล่าแห่งท้องทะเล…
และเป็นอันตรายต่อ เจ้าปลาแนวปะการังที่ไม่ทันระวังตัว
แต่เจ้าปลาพิคโนดอนท์ตัวนี้ไม่มีอะไรต้องกลัว
เพราะนี่คือฮอฟฟ์แมนโมซาซอร์ เพชฌฆาตน่าเกรงขามที่สุดในท้องทะเล
แต่เขาไม่ได้มาเพื่อหาอาหาร เขามาที่นี่เพื่อทำความสะอาดร่างกาย
โมซาซอร์เป็นสัตว์เลื้อยคลานยักษ์ และมีทั้งลิ้นแฉกแบบกิ้งก่า
และในช่วงฤดูจับคู่ ผิวของมันจะมีสีสันสดใสเหมือนกิ้งก่าด้วย
ตอนนี้ถึงเวลาลอกคราบเก่าแล้ว
และหากอยากจะดูดี
ก็ต้องมาขัดผิวทั้งตัวแบบนี้
ปลาเล็กปลาน้อยกับกุ้งฝอยช่วยกัน จิกเอาคราบที่ลอกออกจากตัว
การนอนใกล้ผิวน้ำทำให้เจ้ากิ้งก่ายักษ์ ที่ต้องหายใจทางปากแต่ว่ายน้ำเก่ง
ได้สูดอากาศเต็มปอด
และผ่อนคลาย
คู่แข่งมาแล้ว
วัยรุ่นตัวผู้คิดจะมาท้าเอาพื้นที่ตรงนี้
ผู้อาวุโสตัวหนักกว่า น้ำหนักเกิน 15 ตัน
แต่คู่แข่งยังใหม่สด ฉับไวกว่า
เวลาสัตว์สองตัวเทียบกันไม่ขาดแบบนี้ อาจจะต้องสู้กันถึงตาย
เราพบซากโมซาซอร์ พร้อมกับฟันของคู่ต่อสู้
ที่ฝังอยู่ในกะโหลกของมัน
ตัวผู้ที่แก่กว่าโผขึ้นไปหายใจเร็วๆ
ตอนนี้จึงกลับมาได้เปรียบ
ยิ่งลากคู่ต่อสู้ลงน้ำลึกไป มันอาจทำให้อีกฝ่ายจมตายไปได้
ผู้อาวุโสชนะแล้ว
อย่างน้อยตอนนี้ที่นี่ก็ยังเป็นที่ของเขา
พระจันทร์เสี้ยวที่ชายฝั่งอเมริกาเหนือ
ค่ำคืนมืดสงบนั้น ทำให้เกิดเหตุการณ์หายากแสนงดงาม
คืนนี้ แม้แต่ในทะเลลึกยังมีแสงระยับ
แอมโมไนต์เรืองแสงขึ้นมาจากห้วงน้ำลึก
แอมโมไนต์เป็นสัตว์ตระกูลมอลลัสก์ เป็นญาติกับปลาหมึกยักษ์และปลาหมึก
วงศ์สคาไฟทิดส์เหล่านี้แต่ละตัว ขนาดไม่ใหญ่ไปกว่ามือมนุษย์
พวกมันรวมตัวกันมาหลายสัปดาห์ ในทะเลลึกชายฝั่ง
เมื่ออยู่ในทะเลลึก แสงของมันอาจช่วยล่อแพลงตอนมาเป็นอาหาร
แต่คืนนี้แสงนั้นเอามาใช้ประโยชน์อีกทาง
พวกมันขึ้นมาที่ผิวน้ำเพื่อมาผสมพันธุ์
ไม่ช้า แต่ละฝูงก็มีสคาไฟทิดส์ มารวมตัวกันเป็นพันตัว
แสงของตัวหนึ่งจะทำให้ตัวข้างๆ เรืองแสงตาม จนกระทั่งเป็นคลื่นแสงเรืองชีวภาพ
เจ้าพวกนี้มีระบบประสาทที่สลับซับซ้อน
ซึ่งควบคุมเซลล์เปล่งแสงที่เรียกว่าโฟโตไซต์
ตัวผู้จะแข่งกันหาพื้นที่รอบตัวเมียที่ตัวใหญ่กว่า
เบาะแสจากแสงที่พวกนั้นเปล่งออกมา ทำให้ตัวเมียรู้ว่าตัวไหนแข็งแกร่งจะเป็นคู่ที่ดีที่สุด
ในยามที่จับคู่กันแล้ว ทั้งสองจะประสานจังหวะเปล่งแสงเข้าด้วยกัน
ถ้าตัวผู้ไม่สามารถตามจังหวะแสงของตัวเมียได้ มันจะโดนสลัดออก
แต่ตรงนี้เราได้เห็นแสงที่เข้ากันไร้ที่ติ
หลังจากนี้ คู่นี้จะวางไข่ และช่วยสร้างสคาไฟทิดส์รุ่นต่อไป
เมื่อปฏิสนธิแล้ว
ตัวเมียจะเข้าเขตน้ำตื้นไปวางไข่
และเหมือนกับเคฟาโลพอดส์ส่วนใหญ่
การผสมพันธุ์จะเป็นกิจกรรมสุดท้าย ในชีวิตอันแสนสั้นของพวกมัน
ก่อนจะถึงเช้า แสงเหล่านี้จะหรี่ดับหายไปสิ้น
คืนต้องมนตร์นี้คือคืนสุดท้ายในชีวิตมัน
ตลอดทั่วทั้งโลก เขตชายฝั่งเป็นพื้นที่ไร้ที่ติ
ให้สัตว์มากมายนับไม่ถ้วนมาเจริญพันธุ์ เลี้ยงตัวอ่อนและหาอาหาร
กลับไปยังน่านน้ำตื้นที่ซีแลนเดีย
ทัวแรงกิซอร์มารวมตัวกันเป็นฝูงใหญ่
พวกมันใช้ครีบทั้งสี่แหวกว่ายน้ำไปได้สบายๆ
เพื่อมาหาฝูงปลาเล็กที่จะมารวมตัวกันตรงนี้ ในช่วงฤดูร้อน
พวกมันจะขึ้นมาหายใจที่ผิวน้ำเป็นระยะๆ
ก่อนจะดำลงไปเดินทางใต้น้ำต่อ
แต่มีตัวเมียตัวหนึ่งที่ ไม่ได้ว่ายน้ำอย่างสง่าแบบเดิม
มันกับลูกอายุสองขวบ ว่ายรั้งท้ายไกลจากฝูง
มันว่ายน้ำอย่างเชื่องช้า
และนั่นก็ไม่ได้หลุดรอดจากการสังเกตไปได้
นักล่าอันตรายอีกตัว ไคไคฟิลู
ตัวเมียที่ดูเหมือนป่วยกลายเป็นเป้าล่อใจ
การดำลงไปอยู่ในห้วงน้ำลึก อาจทำให้ปลอดภัยขึ้นได้บ้าง
และสำหรับลูกของมัน การพยายาม ล่อความสนใจเจ้าโมซาซอร์ก็เป็นเรื่องอันตราย
แต่นั่นคือการซื้อเวลา
เพราะทั้งแม่และลูกน้อยไม่ได้อยู่เดียวดาย
ตัวอื่นๆ อาจจะเกี่ยวข้องกันทางสายเลือด
และเพื่อประโยชน์ส่วนรวม จึงมาช่วยกันไล่เจ้าไคไคฟิลูออกไป
นี่คือสาเหตุที่ตัวเมียตัวนั้นดูเหมือนจะไม่สบาย
มันท้อง
และตอนนี้ หลังจากตั้งท้องได้หนึ่งปีครึ่ง
ลูกน้อยก็คลอดออกมา
ด้วยความยาวกว่าสามเมตร เกือบจะเป็นครึ่งหนึ่งของขนาดตัวแม่
นี่เป็นหนึ่งในลูกทัวแรงกิซอร์ตัวใหญ่ที่สุด
มันจะต้องขึ้นไปที่ผิวน้ำ เพื่อสูดหายใจครั้งแรกในชีวิต
ทัวแรงกิซอร์น้อยตัวนี้ อาจมีชีวิตต่อไปได้ถึง 80 ปี
และเมื่อมีครอบครัวคอยหนุน
มันจะเริ่มชีวิตในฐานะผู้ล่า
ณ หนึ่งในถิ่นอาศัยอุดมสมบูรณ์ที่สุดในโลก
ทะเลรอบชายฝั่งของโลกดึกดำบรรพ์
ตอนหน้า ในรายการ Prehistoric Planet
ไดโนเสาร์ยักษ์ปลุกปล้ำต่อสู้ เอาชนะใจคู่ในทะเลทรายร้อนแผดเผา
และทั่วโลก
ผู้เชี่ยวชาญพิเศษทั้งหลาย ต้องใช้กลยุทธ์ทุกอย่างที่มีในการเอาตัวรอด
ณ แดนโหดร้ายต่อการใช้ชีวิตที่สุดในโลก
หากสนใจหลักวิทยาศาสตร์ เบื้องหลังเรื่องราวเหล่านี้
เชิญอ่านข้อมูลต่อได้เลยใน เว็บเพจของรายการ Prehistoric Planet
คำบรรยายโดย ปัทมวรรณ บูรณมาตร์